1. *számú melléklet a 31/2020. számú Képv. testületi határozathoz*

Sorsfordító Szolgáltató Központ

Sorsok Háza Szociális Intézmény

Pszichiátriai betegek és szenvedélybetegek nappali ellátása

Szakmai beszámoló

2019. évről

**Fenntartó neve: Sorsfordító Szolgáltató Központ**

**Fenntartó címe: 6200 Kiskőrös, Szűcs József utca 12.**

**Fenntartó képviselője, intézményvezető: Hajdu Julianna**

**Telefon: +36-20-776-4129**

**Az intézmény szakmai küldetése**

Az intézmény szakmai küldetését a Szakmai Programban leírtak tükrözik a legjobban:

*„Szakmai küldetésünk, az ellátottak egyéni igényeinek feltárására alapozott, felhasználó központú és jogkövető szociális szolgáltatás biztosítása, az ellátotti jogok és az emberi méltóság messzemenő tisztelete mellett.*

*Az intézmény által nyújtott szociális alapszolgáltatás központjában az igénybevevő személye és az Ő jólétének biztosítása áll. A gondozás során mindvégig az igénybevevős és az Ő problémájának megoldására fókuszál a segítő. Szakmai célunk az intézményünk személyi és tárgyi feltételrendszerének fejlesztése valamint szolgáltatásai minőségbiztosítása során az igénybevevők normalizáltabb életfeltételeinek és magasabb szintű életminőségének elérése.*

*A dolgozókkal szemben elvárás, az előítélet-mentes és szakmailag magas szintű szociális gondozás.”*

Intézmény neve: **Sorsok Háza Szociális Intézmény**

**Székhelye:** **6200 Kiskőrös, Rákóczi Ferenc u. 12.**

**Ellátási terület:** Kiskőrös járás (Akasztó, Bócsa, Császártöltés, Csengőd, Fülöpszállás, Imrehegy, Izsák, Kaskantyú, Kecel, Kiskőrös, Páhi, Soltszentimre, Soltvadkert, Tabdi és Tázlár) közigazgatási területe

**Szolgáltatás megnevezése:** pszichiátriai betegek nappali ellátása

**Ellátható személyek száma:** 50 fő

**Szolgáltatás megnevezése:** szenvedélybetegek nappali ellátása

**Ellátható személyek száma:** 50 fő

A pszichiátriai betegek és a szenvedélybetegek nappali ellátásában a következő szolgáltatás elemeket biztosítjuk továbbra is:

* **Tanácsadás:** az igénybevevő bevonásával történő, jogait, lehetőségeit figyelembe vevő, kérdésérereagáló, élethelyzetének, szükségleteinek megfelelő vélemény-javaslat kialakítási folyamat, a megfelelő információ átadása valamilyen egyszerű vagy speciális felkészültséget igénylő témában, amely valamely cselekvésre, magatartásra ösztönös, vagy nemkívánatos cselekvés, magatartás elkerülésére irányul. (Pl.: ügyintézésben segítségnyújtás, szakorvossal való kapcsolatfelvételre motiválás, előírt gyógyszerszedés motiválása, nem felírt gyógyszerek szedésének megakadályozása stb…)
* **Esetkezelés:** az igénybe vevő, vevők szükségleteinek kielégítésére (problémájának megoldására, illetve céljai elérésére) irányuló megállapodáson, illetve együttműködésen alapuló, tervszerű segítő kapcsolat, amely során számba veszik és mozgósítják az igénybe vevő, vevők saját és támogató környezete erőforrásait, továbbá azokat a szolgáltatásokat és juttatásokat, amelyek bevonhatók a célok elérésébe, újabb problémák megelőzésében. (Esetkezelésen az egyéni gondozási terv elkészítését, nyomon követését értjük. Minden olyan eset, amikor az ellátottal négyszemközti egyéni esetkezelést folytatunk.)
* **Gondozás:** az igénybe vevő bevonásával történő, tervezésen alapuló, célzott segítés mindazon tevékenységek elvégzésében, amelyeket saját maga tenne meg, ha erre képes lenne, továbbá olyan rendszeres vagy hosszabb idejű testi- lelki támogatása, fejlesztése, amely elősegíti a körülményekhez képest legjobb életminőség elérését, illetve a családban, társadalmi státuszban való megtartását, visszailleszkedését. (Pl.: álláskeresésben segítségnyújtás- önéletrajzírás, időpont egyeztetés állásinterjúra, Családi kapcsolatok erősítése, orvoshoz-, szakorvoshoz időpontkérés, szűrővizsgálatokra való eljutás ösztönzése stb…)
* **Felügyelet:** az igénybe vevő a szolgáltatásnyújtás helyszínén lelki és fizikai biztonságát szolgáló, személyes vagy technikai eszközzel, eszközökkel biztosított kontroll. (Családtag, hozzátartozó tehermentesítése a mindennapokban.)
* **Háztartási vagy háztartást pótló segítségnyújtás:** az igénybe vevő segítése a mindennapi életvitelében, személyes környezete rendben tartásában, mindennapi ügyeinek intézésében, valamint a személyes szükségleteinek kielégítésére szolgáló lehetőségek és eszközök biztosítása, ha ezt saját háztartásában vagy annak hiányában nem tudja megoldani. (Pl.: tisztálkodási lehetőség, borotválkozás, mosási lehetőség biztosítása, ruhajavítás stb…)
* **Készségfejlesztés:** az igénybe vevő társadalmi beilleszkedését segítő magatartásformáinak, egyéni és társas készségeinek kialakulását, fejlesztését szolgáló helyzetek és alternatívák kidolgozása, lehetőségek biztosítása azok gyakorlása. (Pl.: csoportfoglalkozások biztosítása, kirándulások biztosítása, szabadidős tevékenységek, egyéni készségfejlesztés- szituációs helyzetek gyakorlása stb…

Az intézmények **tárgyi feltételeit** tekintve rendelkezik a szolgáltatásnyújtáshoz megfelelő helyiségekkel. A zavartalan működéshez biztosított a közösségi együttlétre, a pihenésre, a személyi tisztálkodásra, a személyi ruházat tisztítására, az étel melegítésére, tálalására és elfogyasztására szolgáló helyisége. Szintén biztosított olyan többfunkciós helyiség, amelyben lehetőség van foglalkoztatás, szabadidős program, sportrendezvények lebonyolítására.

A munkatársak számára rendelkezésre áll berendezett irodahelyiség, zárható iratszekrény, asztali számítógép (megfelelő szoftverekkel), nyomtató, fénymásoló, mobil telefon.

**Nyitvatartási idő pszichiátriai betegek ellátása esetén**

**(hétnapos nyitva tartás, kivéve ünnepnapok)**

A hét minden napján: 07.00 – 13.00-ig.

**Nyitvatartási idő szenvedélybetegek ellátás esetén**

**(hétnapos nyitva tartás, kivéve ünnepnapok)**

A hét minden napján 13.30-19.30-ig.

**Pszichiátriai ellátás**

2019. január 01. és 2019. december 31.-ei időszakban 61 fő pszichiátriai beteggel volt együttműködési megállapodásunk. Tárgyév folyamán 9 fő kérte az együttműködési megállapodás megszűntetését. Tárgyév december 31-én 52 fő személlyel volt érvényes együttműködési megállapodásunk. A pszichiátriai betegségek közül jellemzően a depresszió különböző típusaival, schizofrenia különböző típusaival, hangulatzavarokkal találkozunk.

A pszichiátriai betegek nappali ellátásában szakmai segítség Dr. Horváth Magdolna pszichiáter, akivel együttműködési megállapodás keretében működünk együtt. A szakmai munkát 3 fő szakképzett terápiás segítő látja el, 1 fő intézményvezető irányításával. A szakképzettségi arány 100 %.

2019. december 31-én nyilvántartott pszichiátriai betegek kor-, nem szerinti megoszlása:

**Férfi Nő**

|  |  |
| --- | --- |
| 18-39 éves | 8 fő |
| 40-59 éves | 9 fő |
| 60-64 éves |  |
| 65-69 éves | 1 fő |
| 70-74 éves | 1 fő |
| 75-79 éves | 1 fő |
| 80-89 éves | 1 fő |
| **Összesen** | **21 fő** |

|  |  |
| --- | --- |
| 18-39 éves | 7 fő |
| 40-59 éves | 13 fő |
| 60-64 éves | 5 fő |
| 65-69 éves | 5 fő |
| 70-74 éves |  |
| 75-79 éves |  |
| 80-89 éves | 1 fő |
| **Összesen** | **31 fő** |

**Szenvedélybeteg ellátás**

2019. január 01. és 2019. december 31.-ei időszakban 72 fő szenvedélybeteggel volt együttműködési megállapodásunk. Tárgyév folyamán 21 fő kérte az együttműködési megállapodás megszűntetését. Tárgyév december 31-én 51 fő egyénnel volt érvényes együttműködési megállapodásunk. A szenvedélybetegségek közül jellemzően az alkohol, dohányzás, gyógyszerfüggőség az alapvető probléma. De találkozunk játék függőséggel, kábítószer használattal is.

A szenvedélybetegek nappali ellátásában szintén szakmai segítség Dr. Horváth Magdolna pszichiáter, akivel együttműködési megállapodás keretében működünk együtt. A szakmai munkát 3 fő terápiás segítő látja el, 1 fő intézményvezető irányításával. Egy munkatárs felsőfokú szociális képesítéssel rendelkezik (szociális munkás), 2 munkatárs középfokú szociális végzettséggel rendelkezik. A szakképesítési arány 100 %-os lesz.

2019. december 31-én nyilvántartott szenvedélybetegek kor-, nem szerinti megoszlása:

|  |  |
| --- | --- |
| 18-39 éves | 7 fő |
| 40-59 éves | 14 fő |
| 60-64 éves | 5 fő |
| 65-69 éves | 3 fő |
| 70-74 éves | 4 fő |
| 75-79 éves | 1 fő |
| **Összesen** | **34 fő** |

|  |  |
| --- | --- |
| 18-39 éves | 8 fő |
| 40-59 éves | 7 fő |
| 60-64 éves | 2 fő |
| 65-69 éves |  |
| 70-74 éves |  |
| 75-79 éves |  |
| **Összesen** | **17 fő** |

**Férfi Nő**

Minden intézménybe havonta egy alkalommal külsős programot biztosítunk az ellátottak részére. Ezek kulturális (mozi, színházlátogatás, múzeumok felkeresése stb..), vagy szórakoztató jellegűek (vadaspark látogatás, arborétum látogatás, cirkusz látogatás).

**Kirándulásaink, programjaink:**

* 2019. január: Pótszilveszter intézményen belül.
* 2019. február: Színházlátogatás Soltvadkert
* 20219. március: Színházlátogatás Soltvadkert.
* 2019. április: Tavaszköszöntő bál Baján. (szervezetünknek Baján is van intézménye, több közös programot szervezünk Bajára, ahol a szervezet által működtetett valamennyi intézmény képviselteti magát. A 200-240 fős rendezvényeken az ellátottak ismerkedhetnek egymással. A Tavaszköszöntő bálon műsorral készültek a telephelyek, köztük Kiskőrös is. Nagyon jó hangulatban telt a nap.)
* 2019. május: Kirándulás Pécs.
* 2019. június: Pünkösdi Bál Baján. Ezen a napon játékos feladatok megoldásával lehetett indulni a Pünkösdi Király és Királynő címért. Az izgalmas „verseny” végén kihirdetésre került az év Királya, Királynője, akik első táncukkal nyitották meg a bált, élő zene kíséretében. Nagyon jó hangulatban telt a nap.
* 2019. július: Kirándulás Székesfehérvárra.
* 2019. augusztus: Kirándulás Szolnokra.
* 2019. szeptember: Bajai Szüreti Bál. Ismét közös programon vettünk részt a többi telephelyen. A szüret és az ősz volt a főszereplője ennek a napnak. Sok színvonalas, olykor olykor vicces előadást láthattunk a telephelyek ellátottjaitól.
* 2019. október: Színház Soltvadkert.
* 2019. november: Ping-pong és sakk bajnokság Baján. Nagy érdeklődéssel várták a 3. rendezvényt. A vándorkupát nem tudta elhozni a kiskőrösi telephely, de nagyon mozgalmas és izgalmakkal teli órákat töltöttünk együtt.
* 2019. december: Intézményi karácsony, magányosok karácsonya. A karácsonyt már hagyományosan együtt ünnepeljük a kezdetek óta. A meghittség és a szeretet járta át azt a napot. A figyelmesség, a másik ember felé fordulás, az elfogadás jellemezte a napot. színvonalas műsorral készültek az ellátottak.

2019-ben is folytatódott havonta a Mentális Egészségkör, melynek keretében Korom István mentálhigiénés szakember tart előadást. A rendezvényt az ellátottainkon túl az érdeklődő lakosság is térítésmentesen hallgathatta meg.

2019. április 13-án a költészet napja és József Attila születésnapja alkalmából ismét megrendeztük a VERS ÜNNEPÉT. Ezen a napon valamennyi telephelyről érkeztek ellátottak, akik Ady Endre halálának 100. évfordulója alkalmából a költő verseit adták elő, a 3 fős külsős zsűri tagok és a résztvevők előtt. Nagyon jó érzéssel töltött el, hogy az ellátottak, akik mentális problémájukat, pszichiátriai betegségüket, szenvedélybetegségüket háttérbe szorítva kiálltak a többiek elé, s elszavalták, felolvasták a kiválasztott művet, milyen nagy élményt adott mindenkinek. A kiskőrösi telephelyről is több ellátottunk élt a lehetőséggel. Emléklappal, jutalomkönyvvel távoztak a résztvevők.

2019. május 23-án ismét megszerveztük a szakmai napot, melyen a szervezet szenvedélybeteg ellátásában dolgozó munkatársak vettek részt. A jelen lévők száma 44 fő volt.

2019. május 30-án, mint évek óta mindig, szakmai napot tartottunk a szervezet pszichiátriai ellátásában dolgozó munkatársainak is. Az előadók magas szakmai színvonalon tartották előadásaikat, melyek minden résztvevő számára hasznos információkkal, módszerekkel szolgáltak a napi szakmai munkában. Résztvevők száma 40 fő.

Több ellátottunknak tudtunk segíteni a lakhatási probléma megoldásában a támogatott lakhatás szolgáltatásunkkal.

**Támogatott lakhatás pszichiátriai betegek részére:**

* 6200 Kiskőrös, Liget u. 2.2/9 szám. (4 fő)
* 6200 Kiskőrös, Szűcs József u. 9/a. (8 fő)
* 6400 Kiskunhalas, Kisfaludy u. 108. (10 fő)

**Támogatott lakhatás szenvedélybetegek részére:**

* 6200 Kiskőrös, Szűcs József u. 7 sz. (12 fő)
* 6200 Kiskőrös, Korvin u. 17 szám. (6 fő)

**A Támogatott lakhatás szolgáltatás célja, feladata:**

Az egyén szükségleteihez illeszkedő módon, természetes és professzionális támogatói hálózat létrehozásával, működtetésével támogatja a lehetőség szerinti önálló életvitel kialakítását és fenntartását. Személyközpontú, egyénre szabott szolgáltatások, támogatások, programok nyújtásával az egyén elvárásaihoz és igényeihez igazodó lakhatást biztosít a szolgáltató. Az egyén meglévő képességeire építve, azt fejlesztve, a lakhatás és a mindennapi életvitel támogatásának külön választásával lehetőséget biztosítunk új készségek elsajátítására. Pszichiátriai betegek esetén, a szakvizsgálatokon való megjelenés és a felírt gyógyszerek előírásszerű használatának elősegítése a fő feladat. A szenvedélybetegeknél a szerhasználat káros következményeinek a feltérképezése és a változásra/változtatásra alkalmas belső motiváció megtalálása a fő feladat a lakóval közösen.

A támogatott lakhatás a pszichiátriai betegek és szenvedélybetegek részére biztosított ellátás, amely az életkornak, egészségi állapotnak és önellátási képességnek megfelelően, az ellátott önálló életvitelének fenntartása, illetve elősegítése érdekében biztosítja a következő szolgáltatásokat:

* lakhatási szolgáltatás
* mentálhigiénés szociális munka alkalmazásával esetvitel
* társadalmi életben való részvételt segítő segítségnyújtás
* felügyelet
* étkezés
* gondozás
* készségfejlesztés
* tanácsadás
* pedagógiai segítségnyújtás
* gyógypedagógiai segítségnyújtás
* szállítás
* háztartási vagy háztartást pótló segítségnyújtás

A komplex szükségletfelmérés eredményének alapján a szolgáltatási elemeket két módón biztosítjuk. Szervezetünk fenntartásában működik pszichiátriai betegek- és szenvedélybetegek nappali ellátása, így a lakók a Sorsok Háza Szociális Intézmény keretein belül Kiskőrösön a Rákóczi utca 12 szám alatt lévő nappali intézménybe vehetik igénybe a szolgáltatást.

A Magyarországi Baptista Egyház fenntartásában Kiskőrösön működik támogató szolgálat, házi segítségnyújtás, étkeztetés, közösségi ellátás. Ezeket a szolgáltatásokat szerződés alapján biztosítjuk a lakóknak.

A támogatott lakhatásban a 22 fő pszichiátriai beteg, és a 18 fő szenvedélybeteg lakó mindennapi szükségleteit figyelemmel kísérve 6 fő szakmai munkatársat esetfelelősként biztosítunk. Közülük 4 fő a pszichiátriai betegek mindennapjait, míg 2 fő a szenvedélybetegek mindennapjait kísérik figyelemmel, a szolgáltatási elemek elérésében segítséget nyújtanak.

Az esetfelelős az ellátást igénybevevő egyéni szolgáltatási tervében meghatározott célokért és tevékenységekért felelős. Az esetfelelős kompetenciája kiterjed az igénybevevő képességeinek, nehézségeinek, mindennapi életének esetkezelésére. Támogatja az igénybevevőt a döntéseiben és segíti, koordinálja a segítői munkát végző csoport munkáját.

A munkatársak napi szinten segítik, támogatják a lakókat. Kialakítják az együttélés szabályait, figyelemmel kísérik az igények, szükségletek változásait. Segítik a lakókat a munkavállalásban, támogatják őket a mindennapi életritmus kialakításában. Kapcsolatot tartanak a munkaadóval. Csoportfoglalkozások keretében a lakók megismerik egymás és saját működésüket. Pszicho-szociális fejlődésük biztosított.

A támogatott lakhatás szolgáltatásért térítési díjat kell fizetni.

A komplex gondozási szükségletmérés eredményétől függően a meghatározott szolgáltatási elemek térítési díja szolgáltatási elemenként lesz meghatározva.

* A lakhatási költség minden lakónak egységesen 10.000 Ft. / hó, mely magába foglalja a közüzemi díjakat (víz, villany, fűtés..).
* A komplex szükségletfelmérés eredményének függvényében a szolgáltatási elemek térítési díja:
* pszichiátriai betegek nappali ellátása (szervezeten belül biztosított) térítésmentes.
* közösségi ellátás térítésmentes
* étkeztetés, szállítás, személyi segítés, házi segítségnyújtás, fogyatékkal élők nappali ellátása, idősek nappali ellátása a Magyarországi Baptista Egyház által meghatározott mindenkori térítési díj, szerződés alapján.

A térítési díj megfizetését minden tárgyhót követő hónap 10. napjáig az intézményvezetőnél kell megtenni készpénzfizetési számla ellenében.

A támogatott lakhatásban fontos szerepe van a szabadidő hasznos eltöltésének is, melyet egyrészt különböző kirándulások, közösségi programok szervezésével, másrészt egyéni valamint csoportos foglalkozások nyújtásával igyekszünk biztosítani.

Együttműködéseink:

* Kallódó Ifjúságot Mentő Missziós Támogató Alapítvány
* Ráckeresztúri Drogterápiás Otthon

(több munkatárs vett részt képzésen náluk, ott lakással)

* Kórházak pszichiátriai osztálya
* (a kórház szociális munkásai tartanak „Lelki segítség” címmel foglalkozást az ellátottaknak.)
* Pszichiáterek, pszichológusok

(egyéni és csoportos foglalkozásokat tartanak)

* Kutyával egy mosolyért Alapítvány

(kutyaterápiás foglalkozások)

A Magyar Élelmiszerbank Egyesülettel együttműködve 2019 évben is napi szinten részt vettünk az élelmiszermentésben. Ennek eredményeként a helyi Tesco üzletből az év során 28.134 kg élelmiszert hoztunk el és osztottunk szét a rászorulóknak.

Ezen túlmenően a Magyar Élelmiszerbank Egyesület budapesti központi raktárából is kaptunk tartós élelmiszert az év folyamán több tonna mennyiségben.

Munkatársaink a beszámoló időszakában rendszeres minősített képzésben részesültek:

* Kiégés elleni tréning
* Team Szupervízió
* Esetmegbeszélő tréning

2019. novemberében a Magyarországi Baptista Egyház Belső Ellenőrzési Csoportja tartott utóellenőrzést, melynek minden tekintetben megfeleltünk.

2019. januárjában 14 munkanapon át a Magyar Államkincstár a 2018-évi működésünket ellenőrizte le. A helyszíni jegyzőkönyv alapján a szakmai működésünket elfogadta.

2020. februárban a Bács-Kiskun Megyei Kormányhivatal, Gyámügyi és Igazságügyi Főosztálya, Szociális és Gyámügyi Osztálya tartott ellenőrzést a szervezetünknél. Valamennyi telephelyen, így Kiskunmajsán is a törvényi előírásoknak megfelelően működik az intézmény. Ezzel egy időben a Bács-Kiskun Megyei Kormányhivatal, Kiskunhalasi Járás Hivatal, Járási Népegészségügyi Intézete is helyszíni ellenőrzést tartott, melynek eredményeként megállapításra került a törvényes működés.

Mindkét ellenőrzés tervezett ellenőrzés volt.

2019-ben megalakult Kiskőrösön a **Mentálhigiénés Team,** melynek a célja a helyi szakemberek élő együttműködésének elősegítése, a már meglévő szociális háló erősítése. 2019-ben 3 alkalommal ült össze az MHT. Ezeken az alkalmakon a részvevők (Egészség Fejlesztő Iroda, Család-és Gyermekjóléti Központ/Szolgálat, Védőnői szolgálat, kiskunhalasi kórház szociális munkásai, támogatott lakhatás, közösségi alapellátás, nappali ellátás munkatársai) részletesen bemutatták a szolgáltatásaikat. Ennek eredményeként a kompetencia határok meghatározásra kerültek.

**Sorsfordító Szolgáltató Központ hajléktalan mintaprogramja**

Márciusban újraindult a hajléktalan közfoglalkoztatási minta program, melyben 106 fő foglalkoztatására került sor. A mezőgazdasági tevékenységben megtermelt zöldségféléket, savanyító üzemünkben feldolgozzuk fel, valamint a MBE Filadelfia Integrált Szociális Intézmény konyháján hasznosítunk, jelentős mennyiségű megtermelt élelmiszer fennmaradó részét intézményünkkel kapcsolatba kerülő rászorulóknak közvetlenül osztjuk szét, valamint az Élelmiszerbankba is több alkalommal sikerült adományainkat eljuttatni, így, a látókörünkön kívül esőkön is segíthettünk.

A programba bevont emberek a foglalkoztatás mellett napi meleg étkezést, szociális segítségnyújtást és egyéni szükségleteinek megfelelő lakhatási szolgáltatást is kapnak támogatott lakhatás formájában, melynek kihasználtsága 100 %-os, így a további lakhatási nehézségek megoldására kríziskonténer beüzemelésére is sor került.

Eredményeink közül a jelentősebbek:

Kiskőrös:

* Szabadtéri és fűthető fóliasátras növénytermesztés, csiperke gombatermesztés
* Élelmiszer feldolgozás, savanyítás,
* Mosoda üzemeltetés
* Kiszolgáló épületek környezetének térkövezése
* Sertéstenyésztés

Kiskunhalas:

* Tojótelep (1000 tojótyúk) üzemeltetés, tojáscsomagoló üzem kialakítás,
* Papírtégla gyártása
* Levendula termesztés, és feldolgozás
* Munkaruhák hímző géppel történő logózása, egyéb kézműves termékek varrása, készítése

Baja:

* Tésztaüzem működtetése

**Kiskőrös, 2020. április 01.**

**Hajdu Julianna sk.**

**Sorsofordító Szolgáltató Központ**

**igazgató/intézményvezető**